**Pressemelding fra Kongsberg Rotary 17.12.2018**

**Hvordan vil klimaendringene påvirke Kongsbergsamfunnet?**

Kongsberg Rotary inviterer til åpen foredragsserie.

Arktis smelter. Dyrearter forsvinner. Mer nedbør. Mindre snø. Dette er noe av det vi kan forvente i årene som kommer, skal vi tro klimaekspertene. Det forskes, informeres og diskuteres. Det er lett å føle seg maktesløs i møte med slike framtidsperspektiver.

Hvordan vil mitt og mine barn og barnebarns liv bli i framtiden? Hva kan vi forvente oss av endringer i det livet vi lever her i Norge i dag? Hva skjer med arbeidsplassene våre? Og hvordan skal bøndene klare seg dersom vi får flere år med tørke, slik vi hadde i sommer?

Kongsberg Rotary ønsker å sette fokus på de lokale endringene vi må forvente oss i kjølvannet av klimakrisen. Og på hva vi kan gjøre for å stå rustet for det som kommer.

Hvordan skal Kongsberg takle flom og tørke, og kunne by på spennende, teknologiske, framtidsrettede og konkurransedyktige arbeidsplasser innenfor grønn teknologi? Hva skjer av grønn omstilling i kongsbergindustrien allerede? Og kommunen? Tar de ansvar? Tenker de miljø?

Dette er noen av de temaene som vil bli belyst under Kongsberg Rotarys foredragsserie i vinter og utover våren 2019.

Foredragsserien starter mandag 14. januar, og til dette møtet har Kongsberg Rotary invitert to forskere fra henholdsvis CICERO Senter for klimaforskning og Civitas for å gi et generelt overblikk over hva norske kommuner må forberede seg på og legge til rette for.

Senere utover vinteren og våren vil det bli arrangert månedlige foredrag der aktører fra Teknologiparken, fra kommunen, og fra landbruk og skogbruk er invitert, for å sette søkelys på sine virksomheter. Hva er de allerede i gang med, og hva må settes i gang?

Klimaforedragene vil finne sted i Hegstad auditorium, Universitetet SørØstNorge, på Krona.

Møtene er gratis og åpen for alle.

Rotary er en verdensomspennende organisasjon som ble stiftet i 1905. Rotarys formål er «å fremme og styrke viljen til å gagne andre som grunnlag for all virksomhet. Rotarys internasjonale president 2018/2019, Barry Rassin, har bedt rotarianere over hele verden om å rette søkelyset mot konsekvensene av klimaendringene.

Pressekontakt: Elisabeth Bergstrøm, Kongsberg Rotary

## Mail: elisabergst at gmail.com

Prosjektleder: Jon Erik Saugen, Kongsberg Rotary

## Mail: jonerik.saugen3 at gmail.com